Olivia Steer, una dintre cele mai vocale antivacciniste, a primit o replică puternică de la cunoscutul medic pediatru Mihai Craiu, care i-a demontat punct cu punct argumentația. Copiii “alăptați la sân primesc în primele 6 luni de viață de vreo 10 ori mai mult aluminiu din laptele matern decât ar primi în primele 6 luni din vaccinurile pe care trebui să le facă la diversele scheme vaccinare”, a declarat Craiu, după ce Steer a citat dintr-o carte pericolul pe care îl presupune aluminiul.

În contextul în care România încă este în epidemie de rujeolă, care a făcut 62 de decese, este important să aflăm ce spune știința și care sunt argumentele specialiștilor în domeniu.

Schimbul de replici a avut loc în această dimineață, în cadrul emisiunii “Vorbește Lumea” de la Pro TV. Vezi mai jos înregistrarea integrală a emisiunii:

“Există studii de siguranță pentru toate schemele naționale [de vaccinare – n.red.] reglementate în Uniunea Europeană și asta o face Agenția Europeană a Medicamentului“, a răspuns medicul pediatru, la întrebările repetate ale Oliviei Steer cu privire la siguranța vaccinurilor și la sursa de finanțare a studiilor de siguranță.

Redăm răspunsul medicului pediatru Mihai Craiu, după ce Olivia Steer a citit dintr-o carte despre faptul că folosirea aluminiului în alimente este periculoasă și a făcut legătura cu aluminiul din vaccinuri:

“Mihai Craiu: Dacă îmi dați voie să vulgarizez răspunsul. (…) Al meu copil a fost alăptat la sân. Ai dvs. bănuiesc că la fel sau cu formulă?

Olivia Steer: Nicio formulă. Sunt o mamă care și-a alăptat copiii puși cap la cap 3 ani de zile.

Mihai Craiu: Foarte bine, ați făcut grozav, suntem de acord! Este de spus că acei copii care se nasc și care sunt alăptați la sân primesc în primele 6 luni de viață de vreo 10 ori mai mult aluminiu din laptele matern, decât ar primi în primele 6 luni din vaccinurile pe care trebuie să le facă la diversele scheme vaccinale.

Dacă acel copil are probleme de sănătate și este alergic si nu poate sa primească lapte și primeste lapte de soaia, care se dă unor pacienți cu alergii grave […], este de spus că aceștia primesc cu aproape de 50 de ori mai mult aluminiu, decât ar conține vaccinurile primelor lor 6 luni de viață.

Cred că dacă ar exista o relație cauzală între aluminiu, care apropo – vorbim de 4 micrograme în toate vaccinurile pe care le-ar putea primi un copil într-o țară dezvoltată din Uniunea Europeană. Dacă foarte puțin aluminiu face foarte mult rău la creier… Să știți că Dumnezeu ne face destul de bine […] și dacă Dumnezeu a hotărât că trebuie să crească copiii alăptați la sân venind de acolo și 28 de micrograme de aluminiu, atunci cele 4 cu siguranță nu fac rău. E o explicație foarte simplă“.

Vezi în înregistrarea de mai sus discuția integrală dintre cei doi.

Donează prin Transfer Bancar CONT LEI:RO76BTRLRONCRT0471641001 CONT EURO:RO26BTRLEURCRT0471641001 Deschis la BANCA TRANSILVANIA